ועדת החינוך, התרבות והספורט, כנסת 17, פרוטוקול מספר 261, 2007-07-25 09:00

מיכאל מלכיאור: שלום, אני פותח את ישיבת הוועדה.

מיכאל מלכיאור: אנחנו רוצים לדעת, מה המצב של השירות הלאומי.

דוד פלבר: המצב במגמת שיפור, אבל עוד לא הגענו למנוחה ולנחלה.

דוד פלבר: הכסף שהיה חסר לנו הגיע בחלקו, דווקא מהמקור שאני פחות אוהב.

דוד פלבר: מהמקור הפוליטי הגיעו 22,000,000 שקלים בהשתדלות של משרד ראש הממשלה וחברי כנסת מסיעות שונות, שפעלו בשביל זה.

מיכאל מלכיאור: כולל עבדך הנאמן.

דוד פלבר: יישר כוח.

מיכאל מלכיאור: לא סמכתם עלי.

מיכאל מלכיאור: אמרתם שזה לא יגיע.

מוטי ליברמן: לקח הרבה זמן.

מיכאל מלכיאור: האם יש משהו שלא עובר בשנייה האחרונה.

מיכאל מלכיאור: זו הדרך שבה עובדים.

מיכאל מלכיאור: צריכים להתחנן ולבקש.

דוד פלבר: אגף התקציבים של המשרד התחייב להעביר עד סוף השנה 15,000,000 שקלים.

דוד פלבר: זה פותר את הבעיה של הפעלת השירות הלאומי, שהיה בסכנה בשליש הראשון של שנת תשס"ה.

דוד פלבר: הדבר הזה כרגע בא לפתרונו.

דוד פלבר: המנה הראשונה הזאת תספיק להפעיל את ההכשרות בקיץ.

מיכאל מלכיאור: אז זה מגיע לסכום של 80,000,000 שקלים.

דוד פלבר: כן, זה מתקרב לסכום של 82,000,000 שקלים.

דוד פלבר: מיליונים בודדים אפשר לגלגל משנה לשנה.

דוד פלבר: זה מה שקרה בשנה הזאת.

דוד פלבר: בתחילת השנה הזאת שילמנו 4,000,000 על חשבון שנה שעברה.

דוד פלבר: יש כסף להכשרה, שהיא חלק חיוני מהשירות.

דוד פלבר: אי אפשר לשלוח בנות מבלי להכשיר אותן בכלל, וזה מתקיים כסדרו בתחילת השבוע הבא.

דוד פלבר: יתרת הכסף תגיע עד לסוף השנה כדי לממן את הפעילות השוטפת.

מיכאל מלכיאור: למה אתה לא אוהב לקבל כסף ממשרד ראש הממשלה?

דוד פלבר: אני לא אוהב שהשירות הלאומי נחשב לדבר פוליטי.

דוד פלבר: השירות הוא לא פוליטי.

דוד פלבר: השירות הוא לבנות, שעושות את העבודה שלהן במגזר היהודי, הערבי, החילוני, הדתי, בחינוך מיוחד.

דוד פלבר: זה לא צריך להיות תלוי פוליטי, בעיקר שזה לא פוליטי.

דוד פלבר: יש כספים פוליטיים שעוברים בוועדות פה לכיתות לחרדים, ובאמת בונים בזה כיתות לחרדים.

מיכאל מלכיאור: איזה כסף פוליטי עובר מפה?

דוד פלבר: מהכנסת, לא מהוועדה הזאת.

דוד פלבר: החרדים מקבלים תקציבים ייחודיים לבניית כיתות.

דוד פלבר: זה בסדר גמור, כי הם באמת בונים בזה כיתות לחרדים.

דוד פלבר: זה אמנם מסריח פוליטי, אבל זה גם משרת פוליטי.

דוד פלבר: הבנות האלה לא עושות שירות פוליטי.

מיכאל מלכיאור: אל תסתבך.

מיכאל מלכיאור: כאשר בונים כיתות לחרדים זה לא שונה מאשר בונים כיתות לחילונים.

דוד פלבר: אבל לזה עובר כסף ייעודי.

מיכאל מלכיאור: אין שום כסף ייעודי.

דוד פלבר: אני שמח לטעות.

מיכאל מלכיאור: אין כזה דבר.

מיכאל מלכיאור: גמרנו את זה לפני שנים.

דוד פלבר: אני שמח לטעות בדבר הזה.

דוד פלבר: אין עוררין שהשירות הוא לא פוליטי והכסף הוא לא פוליטי.

מיכאל מלכיאור: זה צריך להיות ביסוד התקציב.

דוד פלבר: מנהלת הוועדה העלתה פה הערה בשיחות מסדרון, שאומרת שלצבא אין אף פעם הגבלה.

דוד פלבר: לא אומרים במחזור מסוים שאין כסף, ולכן שליש מהשמיניסטים לא יתגייסו השנה.

דוד פלבר: השירות הלאומי שהוא עבור בנות או בנים, שיש להם מגבלה רפואית, מגבלה מצפונית או מגבלה אחרת, בגללה הם מקבלים פטור משירות בצה"ל.

דוד פלבר: זה צריך להיות פתוח לפי המספר של האנשים.

דוד פלבר: כמו שלא מקצצים את מחזורי הגיוס לצבא על בסיס כסף, כל מי שפטור מצה"ל: ערבי, חרדי, יהודי, שרוצה לשרת, זה צריך להיות פתוח בפניו ללא מגבלת תקציב.

מיכאל מלכיאור: אז למה אתם מקצצים בתקציב הזה?

מיכאל מלכיאור: כחלק מהחלטות המשרד היה קיצוץ בתוך התקציב.

מיכאל מלכיאור: למה אתם עושים, את זה אם אתם חושבים שזה צריך להיות פתוח לכולם?

מיכאל מלכיאור: צריך להגדיל את התקציב ולא לקצץ אותו.

דוד פלבר: המשרד קיצץ בתקציב הזה, כמו שהוא קיצץ בתקציבים אחרים.

מיכאל מלכיאור: פה הוא קיצץ הרבה יותר.

דוד פלבר: הטענה היא, שבסוג מסוים של תקנות שאינן תקנות שכר המורים, היה קיצוץ פלט של 25%, שזו ירידה מ-60,000,000 שקלים ל-45,000,000 שקלים.

מיכאל מלכיאור: זה לא 60,000,000 שקלים אלא 80,000,000 שקלים.

מיכאל מלכיאור: זה משחק.

מיכאל מלכיאור: בגלל שאתם בונים על זה שיהיה לחץ פוליטי, אתם לא מכניסים את זה לגוף התקציב, וכך גם האוצר.

מיכאל מלכיאור: ספר לנו למה אתם עושים מהפיכות בחלוקת הכסף.

דוד פלבר: אם הבנתי נכון, מי שזימן את הדיון אלה הגופים הירוקים.

דוד פלבר: זה אחד מארבעת התחומים שהמשרד מפנה אליו בנות שירות לאומי.

דוד פלבר: אני מדבר על מורשת העם ואהבת הארץ, שתחתיו נכללים החברה להגנת הטבע, החברה למתנסים, מדרשות ליהדות, מרכזים להעמקת חינוך יהודי, שנותנים שירות דווקא בבתי ספר החילוניים.

דוד פלבר: בחודש מרץ האחרון נעשה על ידי שרת החינוך מיפוי מחודש לייעוד של ארבעת הנושאים: חינוך מיוחד, קליטת עלייה, רווחה ומורשת הארץ.

דוד פלבר: שרת החינוך החליטה על סדר עדיפות טיפה שונה ממה שהיה קודם, והפנתה 50% מהתקנים בסעיף הזה לנושאים אחרים.

ניסן סלומינסקי: אמרת טיפה ו-50%.

ניסן סלומינסקי: איך זה מסתדר?

מיכאל מלכיאור: אני שמעתי את דברי השרה.

מיכאל מלכיאור: היא דיברה פה בהתלהבות לפני שבוע ביום איכות הסביבה של הכנסת.

מיכאל מלכיאור: היא אמרה שהמשרד ייתן את מלוא הגיבוי לנושא של איכות הסביבה, וכי זה יהיה בראש סדרי העדיפות של המשרד.

מיכאל מלכיאור: אני האחרון שאתווכח עם הנושאים שנבחרו: חינוך מיוחד, רווחה, סיוע לימודי במגזר הערבי וכו'.

מיכאל מלכיאור: לבוא ולקצץ לחצי את התקציב, זה להרוג את כל הנושא הירוק.

מיכאל מלכיאור: אולי חשבתם שזה קשור להעמקת החינוך היהודי, ובאותו זמן הירוק הפך להיות חלק מטיפוח הארץ.

מיכאל מלכיאור: תסביר את השיקולים.

מיכאל מלכיאור: לא מדובר בשינוי של 5%.

דוד פלבר: אני יכול לדבר על השיקולים, אבל אני לא ידוע אם זה יספק את הוועדה.

מיכאל מלכיאור: זה צריך לספק אותך קודם.

ניסן סלומינסקי: ואם זה לא מספק, יש לו ברירה?

ניסן סלומינסקי: הוא מיצג את עמדת השרה גם אם הוא חושב אחרת.

מיכאל מלכיאור: אולי תשכנע אותנו.

דוד פלבר: אני אשתדל.

דוד פלבר: הקיצוץ מוסבר בעדיפויות שניתנו לנושאי חינוך מיוחד וקליטת עלייה, שבעיני שרת החינוך הם נושאים קודמים בהיותם פורמאליים.

דוד פלבר: השרה חושבת שהעמקת החינוך היהודי באמצעות המרכזים להעמקת חינוך יהודי, העמקת החינוך לאהבת הארץ באמצעות החברה להגנת הטבע והחברה למתנסים או מדרשות, זה סוג של קצפת של מעל החינוך הפורמאלי.

דוד פלבר: היא מעדיפה להשקיע תקנים בחינוך הפורמאלי.

דוד פלבר: מתוך כ-600 תקנים שהיו בתחום הזה, 300 קוצצו ו-150 נדדו לשירות הלאומי לערבים ו-150 הלכו לחינוך מיוחד.

דוד פלבר: מרכז המחקר פה נתן את הנתונים המתארים את השינויים ואת התנועה של התקנים לפי המדיניות הזו.

דוד פלבר: העדיפות היא לחינוך פורמאלי ולסיוע לתלמידים בכיתה, על פני דברים שהם אקסטרה.

מיכאל מלכיאור: התחומים האלה מקובלים עלי.

מיכאל מלכיאור: אני מזדהה עם המטרות של השרה, אבל למה להרוג את הכל?

מיכאל מלכיאור: כאשר השרה מודיעה שהיא נותנת את מלוא הגיבוי לאיכות הסביבה, היא לא יכולה לקצץ ב-50%.

מיכאל מלכיאור: כל אחד יודע שזה אומר שלא תהיה כמעט פעילות בנושא הזה.

דוד פלבר: זו שאלה טובה.

מיכאל מלכיאור: איך אתם תכננתם את זה?

דוד פלבר: חשבנו על מי מרוויח, ופחות ניתנה תשומת הלב למי מפסיד.

מיכאל מלכיאור: אני חושב ש"פחות ניתנה תשומת לב" זאת תשובה טובה.

ניסן סלומינסקי: כאן נעשה מעשה אשר לא יעשה.

ניסן סלומינסקי: השרה מודעת לזה.

ניסן סלומינסקי: אני אישית דיברתי איתה הרבה מאוד פעמים.

ניסן סלומינסקי: אני לא נכנס כאן לויכוח עקרוני, האם המקומות אליהם היא מכוונת את השירות הלאומי הם נכונים יותר או פחות.

ניסן סלומינסקי: בגדול היא רוצה לשנות את המכרז, בניגוד להחלטות מפורשות של הוועדה, כך שבסופו של דבר 50% מכל השירות הלאומי יגיע מהר מאוד למגזר הערבי.

ניסן סלומינסקי: אמרתי לה שיש לי ויכוח עקרוני איתה על זה, כי אני חושב שזה בסופו של דבר ילך לתנועה האסלאמית.

ניסן סלומינסקי: נניח שלא, אמרתי לה, תלכי לממשלה ותאמרי שצריך להוסיף את המגזר הערבי לשירות הלאומי, ושהממשלה תאשר ותביא כסף לזה.

מיכאל מלכיאור: המדינה אמרה את זה בבג"צ.

ניסן סלומינסקי: לא.

ניסן סלומינסקי: הבג"צ הסביר שכאשר הוא מדבר על שוויון, המשמעות היא לא לקחת ממקום מסוים ולהעביר למקום אחר.

ניסן סלומינסקי: אמרתי לה: "תבואי לממשלה ותבקשי תוספת של עוד 100,000,000 שקלים לנושא".

ניסן סלומינסקי: היא אמרה לי: "הלכתי ולא נתנו לי".

ניסן סלומינסקי: אני אמרתי לה: "את לוקחת שירות לאומי שעובד 50 שנה, שיועד למגוון מסוים, ואת חותכת ממנו לטובת מקום אחר, מה גם שחלק גדול מהסכום זה סכום שאנו משיגים דרך כל מיני הסדרים והסכמים לנושא ספציפי.

מיכאל מלכיאור: אני לא שמעתי על ההסדרים האלה.

מיכאל מלכיאור: האם אתה יכול לפרט?

ניסן סלומינסקי: אני מדבר על הכסף שנכנס עכשיו.

מיכאל מלכיאור: לא ידעתי שזה דרך הסדרים אתכם, אבל זה טוב לדעת.

ניסן סלומינסקי: זה דבר שקורה מדי שנה.

מיכאל מלכיאור: כבר בראשון לינואר ראש הממשלה הבטיח את הסכום של 22,000,000 שקלים.

מיכאל מלכיאור: הוא מכר את זה כמה פעמים, וזה אומר שהוא סוחר טוב.

ניסן סלומינסקי: הוא סוחר טוב, כי יש לו איזו קופה שמשם הוא לוקח.

ניסן סלומינסקי: אמרתי לשרה: "לא יכול להיות שאת לוקחת גוף שעובד, ואת מקצצת אותו ב-50% בבת אחת".

ניסן סלומינסקי: בג"צ פסק, שאם בשנה שעברה הגוף נצטרך ל-100%, איך ייתכן שעכשיו הוא יסתפק ב-50%.

ניסן סלומינסקי: בג"צ פסק שגם אם רוצים להוריד, זה צריך להיות באופן מדורג במשך כמה שנים.

ניסן סלומינסקי: אי אפשר לקצץ 50% לגוף.

ניסן סלומינסקי: בנוסף, עד היום לא הודיעו לגופים על כך.

ניסן סלומינסקי: כל הגופים האלה יודעים שמה שיש להם, זה מה שהיה להם בשנה שעבר.

ניסן סלומינסקי: לא הודיעו לאף אחד באופן רשמי על שום שינוי או קיצוץ.

ניסן סלומינסקי: כולם לקחו כבר בנות.

ניסן סלומינסקי: כל הגופים הנלווים לקחו כבר את הבנות המיועדות, שנלחמו קשות כדי להגיע לאותו מקום.

ניסן סלומינסקי: עד אשר אותה בת מצאה את המקום שהיא רצתה וקיבלה אישור – ובגין זה הגופים שכרו כבר דירות, המדרשות כבר העבירו את ההכשרה - אמרו לה שהיא צריכה ללכת למקום אחר.

מוטי ליברמן: או שהיא לא הולכת.

ניסן סלומינסקי: לא, היא הולכת.

ניסן סלומינסקי: הכמות נשארה כמו שהיתה.

ניסן סלומינסקי: זה דבר שלא יכול להיות.

ניסן סלומינסקי: אי אפשר לקצץ בבת אחת 50%, ובטח לא עכשיו שהכל כבר התחיל והכל כבר מסודר בהסתמך על מה שהיה בשנים הקודמות.

ניסן סלומינסקי: המשרד יעשה בשכל אם יגיד שאלה המגמות שלו לשנה הבאה.

ניסן סלומינסקי: יהיה דיון וויכוח, ונראה מה יקרה.

ניסן סלומינסקי: השנה אי אפשר להזיז אף אחד.

ניסן סלומינסקי: מדובר בנזקים עצומים ובהרס של הבנות, שכבר יודעות לאן הן הולכות.

מיכאל מלכיאור: אני הבנתי ממחלקת המחקר והמידע של הכנסת, שהן היתה התראה אבל לא הודעה רשמית.

דוד פלבר: כיוון שלא היה כסף וכיוון שיש מחויבות שלטונית, לא רצינו להודיע וליצור מחויבות לגבי היקף של תקנים.

דוד פלבר: לכן, לגופי הקצה לא הודענו כלום.

דוד פלבר: 4 הזרועות הארוכות שלנו, האגודות המפעילות שירות לאומי: שלומית, עמינדב, האגודה להתנדבות ובת עמי, ידעו מזה דרך שיחות עבודה שוטפות.

דוד פלבר: לא היה להם הרבה מה לעשות עם המידע.

מיכאל מלכיאור: המכרז הזה לא יהיה תקף לשנה הקרובה, אלא לשנה הבאה.

מיכאל מלכיאור: אנו עומדים על הדרישה שלנו להמשיך עם שני המרכזים, אבל על זה עוד נדבר.

מיכאל מלכיאור: אני מבין שעד עכשיו, סוף יולי, לא נמסרה הודעה לגופים.

דוד פלבר: אין שום הודעה.

דוד פלבר: הכסף הראשון שנכנס הגיע ערב תשעה באב.

מיכאל מלכיאור: אבל מתחילה שנת לימודים עוד מעט, והגופים צריכים להתכונן.

ניסן סלומינסקי: הם היו שותפים לכל ההליכים של בחירת הבנות.

ניסן סלומינסקי: הכל נעשה בידיעתם.

רונית תירוש: האם יש בסמכותך להחליט אחרת?

דוד פלבר: אני מסופק אם אני יכול לשנות את מדיניות השרה.

דוד פלבר: המידע שמסרנו למחלקת המחקר והמידע, זו מפה שקיבלתי באמצע מרץ משרת החינוך.

רונית תירוש: כלומר, רק השרה יכולה להחליט.

מיכאל מלכיאור: אם קיבלת מפה עם קיצוצים כל כך דרסטיים באמצע מרץ, אז איך זה שנתתם לגופים להתכונן?

מיכאל מלכיאור: אנחנו בסוף יולי, והבנות כבר יוצאות לדרך.

מיכאל מלכיאור: איך אפשר לשנות את זה עכשיו?

רונית תירוש: שילכו לבג"צ.

מיכאל מלכיאור: כל דבר פה צריך להגיע לבג"צ, כיוון שהשלטון מפר את מה שסביר.

דוד פלבר: העניין של בג"צ עלה כבר על ידי הגופים, ויש תשובה של הלשכה המשפטית שמביעה את עמדת השרה שאומרת:

דוד פלבר: שכיוון שלאורך השנה הזאת היו קיצוצים, והאחרון שבהם היה לפני שבועיים, ובהינתן שהקיצוצים חלים על כל התקנות של המשרד ומגיעים ברגע האחרון ובלוח זמנים לא ידוע מראש, ברגע שיהיה קיצוץ תקציבי בתחום של השירות הלאומי, זכותה של שרת החינוך לקבוע את העדיפויות שלה, גם בדקה האחרונה.

רונית תירוש: האם יש עוד קיצוץ של 50% בסעיף תקציבי אחר?

רונית תירוש: אין קיצוץ.

רונית תירוש: התשובה של הלשכה המשפטית לא קשורה לשאלה.

רונית תירוש: הרי אין קיצוץ.

מוטי ליברמן: יש הסתת סדרי עדיפויות.

מיכאל מלכיאור: אנחנו מתקרבים מאוד לאותם 82,00,000 שקלים, ובכל זאת יש קיצוץ דרסטי של 50%.

מיכאל מלכיאור: אני לא מבין למה לא הכנתם את הגופים.

דוד פלבר: גופי הקצה לא קיבלו את ההודעה.

מיכאל מלכיאור: מה זה גופי קצה?

דוד פלבר: המשתמשים.

מוטי ליברמן: אלה הגופים שמעבירים את כל תהליך המיון, ואם הם לא יודיעו לבנות כאילו לא נעשה כלום.

ניסן סלומינסקי: התשובה מתבססת על זה, שמאחר ויש קיצוץ כספי השרה מחויבת לקצץ.

ניסן סלומינסקי: מהרגע שהכל חזר לקדמותו, אז גם זה צריך לחזור.

דוד פלבר: אם הטענה היא קיצוץ תקציבי, אתה צודק.

ניסן סלומינסקי: זה מה שכתוב בלשכה המשפטית.

ניסן סלומינסקי: דוד, האם אתה מוכן להסביר לנו על העמותה החדשה למגזר הערבי.

ניסן סלומינסקי: אולי בגלל זה הכל התהפך.

דוד פלבר: המשרד בעד שירות לאומי לערבים, מפעיל זאת ועשה זאת כבר השנה עם ארבעת הגופים הקיימים.

דוד פלבר: יש עמותה חדשה במגזר הערבי, שקיבלה אישור בזמן האחרון, ואת תאריך האישור אפשר לדעת לפי מועד של אירוע אחר.

דוד פלבר: אני כעובד מדינה לא יכול להתייחס לזה.

דוד פלבר: היה אירוע יומיים לפני כן.

ניסן סלומינסקי: האם זה קשור לבחירות במפלגת העבודה?

דוד פלבר: אני לא קושר בין הדברים.

מיכאל מלכיאור: אני לא רוצה להכניס את עובדי המדינה לתוך הנקודה הזאת.

דוד פלבר: אני מציעה שלא נתעמק בנקודה הזאת.

דוד פלבר: העמותה הזאת תוכל בבוא העת להיכנס למכרזים.

דוד פלבר: במכרז שלנו הם לא יוכלו להשתתף, כי אין להם שום ותק וניסיון, והחשב הכללי לא מוכן לעשות הסכמים עם גוף שרק אתמול נולד ועוד לא הוכיח שום יכולת ביצוע.

ניסן סלומינסקי: האם יכול להיות שהשרה לא יודעת על זה, ובגלל זה כל הקיצוץ?

ניסן סלומינסקי: האם יכול להיות שחשבו להעביר לאותה עמותה שקיבלה הבטחה יומיים לפני הבחירות למפלגת העבודה?

קריאה: שר הרווחה.

דוד פלבר: צריך לשאול את שר הרווחה.

דוד פלבר: השרה שלנו מנתקת בין גוף לבין התקן.

דוד פלבר: היא רוצה לתת תקן לערבים, אבל אני לא חושב שהיא רוצה לעשות את זה דרך עמותות מסוימות.

מיכאל מלכיאור: אני מבין שגם סיוע לימודי קוצץ.

מיכאל מלכיאור: לפי מה שאתה אומר, זה ליבת הלימוד.

רונית תירוש: אני חושבת שצריך לסכם את הדיון ולומר, שהשרה יכולה לעשות את השינויים רק משנה הבאה.

רונית תירוש: לא יכולים שבועיים לפני התחילה לעשות שינויים.

רונית תירוש: יכול להיות שהשינויים מוצדקים ונכונים, אבל יש עיתוי לעשות דברים.

רונית תירוש: היא לא יכולה לעשות את זה.

מוטי ליברמן: המעשה של המשרד הוא תמוהה ולא ברור, ולא תואם את המדיניות של המשרד עצמו.

מוטי ליברמן: המפעל של השירות הלאומי כולל 20 בנות בתקן דו שנתי, לעומת 5,000 שהמשרד מחזיק.

מוטי ליברמן: זה מפעל של 25 שנה.

מוטי ליברמן: יש משפחות שזה כבר דור שני או שלישי שלהן.

מוטי ליברמן: הבנות מגיעות עם מוטיבציה בלתי רגילה, ועוסקות בחינוך לידיעת הארץ ואהבת הארץ במקומות הכי בעייתיים במדינת ישראל: שלומי, מעלות, קריית שמונה, ירוחם.

מוטי ליברמן: הן עוברות תהליך של שנה שמתחיל בתשרי ונגמר לקראת פסח.

מוטי ליברמן: אחרי שהן נבחרות הן בוחרות את המקומות והמקומות בוחרים אותן.

מוטי ליברמן: הן מתלבטות אם ללכת לקריית שמונה או לשלומי.

מוטי ליברמן: תהליך הבחירה הוא תהליך ארוך, כולל התייעצות משפחתית ומיונים.

מוטי ליברמן: היום מפעל כזה יפה, שמשרד החינוך הקים למען חינוך לידיעת הארץ, הולך להתקצץ בחצי.

מוטי ליברמן: בנוסף, העיתוי לא מאפשר לבוא לבנות האלה עכשיו, אחרי שהן כבר הכינו תוכניות לשנתיים הבאות, ולומר להן לכו הביתה.

מוטי ליברמן: אני לא יכול להעביר אותן למגזר הערבי, כי אין לי אפשרות לעשות זאת.

מוטי ליברמן: אנחנו הורסים כאן מפעל חינוכי שנבנה במשך שנים, במחי יד.

מוטי ליברמן: זה תמוה.

חניה ריצמן: אני כתבתי מכתבים לשרת החינוך וליועץ המשפטי לממשלה, והדגשתי שאת הקורס שלנו אנחנו מתחילים בתחילת יולי.

חניה ריצמן: היום אנחנו כבר שלושה שבועות אחרי הראשון ביולי, ואף אחד לא התקשר להגיד לי שאין תקנים.

חניה ריצמן: הקורס מתקיים כרגע כבר שלושה שבועות.

חניה ריצמן: הבנות עברו תהליך ארוך ומייגע, ואיתן אף אחד לא דיבר וגם לא איתנו, למרות שהודעתי על קיום הקורס במכתבים עם תפוצה רחבה.

חניה ריצמן: אף אחד לא טרח לעצור אותנו.

מיכאל מלכיאור: דוד, איך אתה מסביר את זה?

מיכאל מלכיאור: אני יושב פה המום.

דוד פלבר: הרקע היה חוסר בתקציב.

רונית תירוש: למה אתה חוזר על זה?

רונית תירוש: יש פה הסטה בפנים.

מיכאל מלכיאור: אין חוסר בתקציב.

דוד פלבר: התקציב הגיע אתמול.

ניסן סלומינסקי: אז היא מבטלת את השינוי.

מיכאל מלכיאור: דוד, אתה יכול להגיד שאין לך תשובה.

מיכאל מלכיאור: היה ברור שיגיע התקציב.

רונית תירוש: היא אמרה: שסדרי העדיפויות היחסיים יישמרו בכל היקף תקציב.

דוד פלבר: נאמר, שהפרופורציות יישמרו גם בתקציבים יותר נמוכים.

רונית תירוש: זה לא מה שקורה.

דוד פלבר: בתגובה למה שאמר חנניה ולמה שאמר מוטי, אני מציע על דעת עצמי לטפל בזה, ולפתור את הבעיות הפרטניות של הבנות שכבר התחילו קורסים.

דוד פלבר: ברוב הגופים הירוקים הבנות כבר התחילו הכשרות, ואנחנו יודעים כבר מה המספר.

דוד פלבר: גם אם קצצנו 50%, לא בהכרח הצליחו לגייס את כל ההיקף שהם צפו.

דוד פלבר: זה מה שאני יכול להציע לוועדה ולמשרד.

דוד פלבר: אני מציע את זה על דעתי ולא על דעת המשרד, ואני מקווה שזה יתקבל גם עליכם וגם עליהם.

מוטי ליברמן: אם זה הסתת סדרי עדיפויות, למה זה מתבצע בעיתוי כזה שבו אין אפשרות סבירה להודיע.

רונית תירוש: הוא אמר, שהוא יטפל במה שכבר התחיל.

ניסן סלומינסקי: הוא אומר שהקיצוץ יישאר, והם ינסו בדרך לא דרך לסדר זאת.

חניה ריצמן: על התכתובת שלי אף אחד לא ענה, ואף אחד לא אמר לי לעצור.

חניה ריצמן: שום תשובה לא התקבלה, למעט אותה תשובה של הלשכה משפטית, שהיתה מאוד לקונית.

חניה ריצמן: במסמך של מרכז המחקר של הכנסת נאמר כי בנות השירות משרתות שנה אחת ולא שנתיים.

חניה ריצמן: אצלנו ואצל מוטי בנות השירות בהדרכת הטיולים מתחייבות לשרת שנתיים.

חניה ריצמן: אין לזה התחייבות חוקית, אלא התחייבות מוסרית.

חניה ריצמן: כלומר, אם יקצצו לנו כרגע 50% אנחנו לא נוכל לקחת אף בת חדשה.

ידעיה לוין: אני מסכים עם כל מה שנאמר כאן, אבל אי רוצה להוסיף 3 נקודות.

ידעיה לוין: אני מרגיש שמגיעים לכאן אנשים חשובים, אבל הם אמורים לייצג עמדות עקרוניות מהותיות שהשרה החליטה עליהן.

ידעיה לוין: בסופו של דבר המשרד לא מיוצג.

ידעיה לוין: אני חושב, שצריכה לעלות כאן תמיהה גדולה, איך אין תשובה לוועדה לדברים כאלה מהותיים.

ידעיה לוין: אני גם מרגיש, שהתירוץ שניתן בנושא של קיצוץ ובגלל זה יש יכולת להחליט על ההעדפות, הוא לא נכון.

ידעיה לוין: בלבי עולה חשש, האם יכול להיות מצב שבו כדי ליישם את אותם עקרונות שהיא רוצה, היא תדאג שלא יעבור כל התקציב כדי שתהיה לה סיבה לעשות את המעשה העקרוני בעיניה.

ידעיה לוין: התקציב הוא לא המעשה העקרוני.

ידעיה לוין: המעשה העקרוני הוא קיצוץ בשינוי סדרי עדיפויות.

ידעיה לוין: מכיוון שחלק מהתקציב הוא בסופו של דבר תקציב משרד החינוך, יכול להיות שהיא תקבע לא להעביר את כל התקציב כדי ליישם את המדיניות שלה.

ידעיה לוין: לכן, אני הייתי מבקש שתצאנה מכאן שתי קריאות.

ידעיה לוין: קריאה ראשונה היא להחזיר את מלוא התקציב.

ניסן סלומינסקי: התקציב נמצא, והחשש הוא שהיא אולי תקצץ עכשיו.

מיכאל מלכיאור: אנחנו לא חוששים.

ידעיה לוין: הקריאה השנייה, היא שתצא מהוועדה קריאה לשמור על תקציב השירות הלאומי כתקציב לא מפלגתי.

מיכאל מלכיאור: את זה אנחנו נעשה.

מוטי ליברמן: אני חושב, שיש כאן החלטה מהותית של השרה של להעביר תקנים ממקום למקום.

מוטי ליברמן: זאת לא החלטה טכנית, אלא החלטה של מדיניות.

מוטי ליברמן: זה לא עבר שום דיון משמעותי בוועדה הזאת.

מוטי ליברמן: היא מנסה דרך תרוץ תקציבי לעשות זאת.

מוטי ליברמן: אם זה דבר כל כך עקרוני, חייב להיות כאן דיון משמעותי.

מוטי ליברמן: אני חושב, שהוועדה חייבת לקרוא לשרה לדיון על הנושא.

מיכאל מלכיאור: אני רוצה לסכם את הדיון.

מיכאל מלכיאור: אנחנו רואים את מפעל השירות הלאומי בכלל, ואת השירות הלאומי של הבנות הדתיות בפרט, כדבר שראוי לשבח ולהלל מכל הבחינות.

מיכאל מלכיאור: זה דבר שעושה טוב למדינת ישראל.

מיכאל מלכיאור: אני חושב, שאם ישנה התחייבויות של המדינה כלפי הבג"צ, יצטרכו להוסיף סכומים נרחבים מאוד כדי להרחיב ולא כדי לקצץ במה שיש.

מיכאל מלכיאור: בנוסף, אני קובע שיש פריבילגיה של שר לשנות סדרי עדיפויות, בוודאי בתחומים של עלייה, חינוך מיוחד, חינוך במגזר הערבי וכו'.

מיכאל מלכיאור: הפריבילגיה של השרה היא למטרות טובות, ואין לנו ויכוח על כך.

מיכאל מלכיאור: שני דברים עקרוניים לא מקובלים עלינו.

מיכאל מלכיאור: התשובה של הלשכה המשפטית היא לא לעניין.

מיכאל מלכיאור: עושים קיצוץ דרסטי מחוץ לכל סבירות בגופים הקיימים היום.

מיכאל מלכיאור: זה דבר לא ראוי מבחינה ציבורית ומשפטית.

מיכאל מלכיאור: אנחנו לא מקבלים את הגישה הזאת.

מיכאל מלכיאור: אי אפשר להתכסות באצטלא משפטית בנושא אחד כדי לעשות דבר אחר.

מיכאל מלכיאור: דבר שני, עד היום הזה לא הודיעו לגופי הקצה על הקיצוץ.

מיכאל מלכיאור: כל ההכנות בעיצומן, הבנות כבר שובצו, ולכן אי אפשר לעשות את השינויים הללו בשנת הלימודים הקרובה.

מיכאל מלכיאור: יכול להיות שבקצה אפשר לעשות שינויים, אבל אי אפשר לעשות שינויים דרסטיים של כל המבנה הזה.

מיכאל מלכיאור: אני מקבל את הודעת נציג המשרד, שלא ייגעו בכל הבנות שכבר שובצו ועברו הכשרה.

מיכאל מלכיאור: אני קורא לשרה, להכין תשתית לשנה הקרובה.

מיכאל מלכיאור: נשמע את השרה בוועדה, נתווכח איתה ואולי היא תשכנע אותנו שזה ראוי.

מיכאל מלכיאור: זה אפשר לעשות כאשר מתכננים מדיניות.

מיכאל מלכיאור: אי אפשר לתכנן מדיניות בתחילת מרץ, ובסוף יולי עדיין אף אחד לא יודע מזה.

מיכאל מלכיאור: כל שלבי ההכנות ושיבוץ הבנות היו ידועים למשרד, והמשרד לא עצר זאת.

מיכאל מלכיאור: אני מציע שנקבל את ההחלטות האלה, ביחד עם זה שההחלטה צריכה להתקבל בוועדה שלנו בשיתוף ועדת הכספים.

מיכאל מלכיאור: אנחנו לא רוצים לראות את הפארסה של קיצוץ גדול ואחריו לחצים פוליטיים.

מיכאל מלכיאור: כפי שאמר נציג משרד החינוך, זה שירות לאומי ולא שירות פוליטי.

מיכאל מלכיאור: לא צריך לעשות פוליטיקה בדבר כל כך בסיסי במדינה שלנו.

מיכאל מלכיאור: אני קורא למשרד החינוך, משרד האוצר ומשרד ראש הממשלה, לשתף פעולה עם ועדת הכספים בנושא לקראת דיוני התקציב.

מיכאל מלכיאור: זה יעלה אותו דבר.

מיכאל מלכיאור: אלה אותם 82,000,000 שקלים.

מיכאל מלכיאור: לכן, האוצר לא יכול לומר שזה בגלל המצב הנורא של המשק.

מיכאל מלכיאור: זה עולה בדיוק אותו דבר, ולכן צריך לעשות את זה בצורה ראויה.

ניסן סלומינסקי: ההצעה התקבלה פה אחד.

מיכאל מלכיאור: תודה רבה, הישיבה נעולה.